9 अक्टूबर की शाम हरियाणा में अम्बाला के निकट बराड़ा का 200 फुटिया विशालकाय रावण भी उन हज़ारों दर्शकों में से एक था जिन्होंने विभिन्न कवियों की हास्य कविताओं पर जम कर ठहाके लगाये . अलबेला खत्री के ऊर्जस्वित मंच संचालन में सर्वप्रथम अशोक झंझटी ने अपना रंग दिखाया जबकि अगले क्रम में पॉप्युलर मेरठी ने अपने खास अन्दाज़ में दर्शकों की वाहवाही लूटी . इसके बाद सम्पत सरल ने भी थोड़ी देर बातचीत की लेकिन उनके बाद अरुण जैमिनी ने तो जैसे कहकहों का तूफ़ान खड़ा कर दिया . जैमिनी के हरियाणवी रंग के बाद वरिष्ठ हास्यकवि सूर्यकुमार पाण्डे ने मंच को जमाया तथा अलबेला खत्री ने भी अपनी रंगारंग प्रस्तुति से ठीकठाक ठहाके लगवा लिए परन्तु महफ़िल अपने पूरे शबाब पर तो तब आई जब अशोक चक्रधर माइक पर आये . वे इस मंच पर गत वर्ष भी आ चुके थे और लोग जानते थे कि वे क्या सुनाने वाले हैं इसलिए जब तक वे माइक पर खड़े रहे उनके सम्मान में पूर्णतः सन्नाटा छाया रहा. लोगों ने अपने असीम धेर्य का परिचय देते हुए उन्हें पूर्णतः खामोशी से सुना . उनके ज़बरदस्त काव्यपाठ से प्रभावित हो कर हालांकि दो तिहाई लोग उठ उठ कर लघुशंका के लिए जाने लगे परन्तु चक्रधरजी अपनी रौ में बहते हुए अपने चक्र से समय काटते रहे .....ख़ास बात यह थी कि उनकी कवितायें भले ही प्रसंगानुकूल न होने की वजह से पब्लिक को रास नहीं आई लेकिन मोबाईल के स्क्रीन पर देख देख कर कविता पढने और बीच बीच में अटक जाने की उनकी अदा पर मंचासीन कविगण खूब मज़े लेते रहे . अंत में डॉ श्याम सखा श्याम ने अध्यक्षीय संबोधन में कुछ विशिष्ट ग़ज़लें सुना कर काव्यसंध्या को सम्पूर्णता प्रदान की .